Preşedintele PSD, Liviu Dragnea şi primul-ministru Sorin Grindeanu s-au întâlnit din nou, marţi după-amiază, la sediul din Băneasa al social-democraţilor, întrevederea durând cu puţin peste două ore. Premierul a refuzat din nou să demisioneze de la conducerea Guvdernului, au declarat surse politice pentru News.ro.

UPDATE 18:38 - Premierul Sorin Grindeanu a ajuns la Palatul Victoria

Primul-ministru Sorin Grindeanu a ajuns, în urmă cu circa 20 de minute, la sediul Guvernului, după noua întrevedere pe care a avut-o cu preşedintele PSD, Liviu Dragnea.





Preşedintele PSD, Liviu Dragnea şi primul-ministru Sorin Grindeanu s-au întâlnit din nou, marţi după-amiază, la sediul din Băneasa al social-democraţilor, întrevederea durând cu puţin peste două ore, iar premierul a refuzat din nou să demisioneze de la conducerea Guvernului, potrivit unor surse politice.

Liderul PSD, Liviu Dragnea, i-ar fi cerut demisia premierului Sorin Grindeanu şi în urma unei întâlniri pe care a avut-o cu acesta şi cu membri din Executiv, luni seară, la sediul partidului din Băneasa, Dragnea ameninţând că îi retrage sprijinul politic fiind nemulţumit de întârzierile în aplicarea unor măsuri din programul de guvernare, au declarat pentru News.ro surse oficiale.

Astfel, în cadrul discuţiilor care au avut loc la sediul PSD, luni seară, Liviu Dragnea i-ar fi reproşat lui Sorin Grindeanu întârzierile aplicării unor măsuri din programul de guvernare, printre care neimplementarea Fondului Suveran de Dezvoltare şi Investiţii şi i-ar fi cerut demisia spunându-i că îi va retrage spijinul politic, au precizat sursele citate, pentru News.ro.

De altfel, preşedintele PSD, Liviu Dragnea, declara, duminică seară, că nu este exclusă o schimbare a Guvernului în ansamblul său, în cazul în care partidul va ajunge la concluzia că acest lucru este necesar, Dragnea precizând că nu este o variantă pe care să o dorească.

Întrebat dacă este posibilă schimbarea Guvernului, Liviu Dragnea a răspuns: ”Încă nu ştiu. Eu nu vreau să ajungem la această soluţie (...) Dacă o să ajugem la concluzia că n-avem altă variantă, o să propunem şi pe asta, dar eu nu vreau să ajungem acolo.”

La o întrebare privind reacţia partidului în cazul în care Sorin Grindeanu va refuza să demisioneze, în pofida unei eventuale decizii a PSD, Dragnea a răspuns: ”Nici n-am văzut unde e soba, unde e drobul de sare şi vorbim de drobul de sare de câteva zile (...) Nu cred că Sorin Grindeanu va proceda ca Radu Vasile. Nu cred că se va ajunge acolo dar, repet, nu ştiu dacă se va propune lucrul ăsta”.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.